### NN 23/2017 (15.3.2017.), Pravilnik o standardima profesionalnog razvoja djelatnih vojnih osoba

Ministarstvo obrane

523

Na temelju članka 106. stavka 1. Zakona o službi u Oružanim snagama Republike Hrvatske (»Narodne novine«, br. 73/13, 75/15 i 50/16), a u vezi s člankom 6.a Zakona o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba (»Narodne novine«, br. 128/99, 16/01, 22/02, 41/08, 97/12 i 118/12) donosim

PRAVILNIK

O STANDARDIMA PROFESIONALNOG RAZVOJA DJELATNIH VOJNIH OSOBA

I. OPĆE ODREDBE

Članak 1.

(1) Ovim Pravilnikom propisuju se standardi profesionalnog razvoja djelatnih vojnih osoba i postupak utvrđivanja nemogućnosti njihova daljnjeg profesionalnog razvoja.

(2) Standardi profesionalnog razvoja su pokazatelji na temelju kojih se usmjerava karijera djelatne vojne osobe i njezino napredovanje u službi odgovarajućim tijekom i dinamikom, a ovise o osobnom činu, godinama života te civilnoj i vojnoj izobrazbi.

(3) Profesionalni razvoj odvija se neprekidnim usavršavanjem, obukom i izobrazbom, uspješnim obnašanjem dužnosti, posebno ustrojbenih dužnosti višega čina od osobnoga te promaknućem u viši čin.

(4) Profesionalni razvoj temelji se na načelu jednakih mogućnosti prema kojemu se svaka djelatna vojna osoba razmatra u postupku odabira i odlučivanja u svim područjima upravljanja osobljem od prijma u službu do izdvajanja u skladu s propisanim kriterijima.

(5) Profesionalni razvoj vojnih specijalista propisan je odredbama Zakona o službi u Oružanim snagama Republike Hrvatske i posebnim pravilnikom.

Članak 2.

(1) Utvrđivanje nemogućnosti daljnjeg profesionalnog razvoja djelatnih vojnih osoba nije upravna stvar.

(2) Izrazi korišteni u ovom Pravilniku koji imaju rodno značenje i bez obzira na to koriste li se u muškom ili ženskom rodu odnose se jednako na muški i ženski rod.

II. STANDARDI PROFESIONALNOG RAZVOJA VOJNIKA/MORNARA

Članak 3.

(1) Profesionalni razvoj vojnika/mornara odvija se promaknućem u činove pozornika i razvodnika i završava u skladu s potpisanim ugovorom o službi u statusu djelatnog vojnika/mornara, a najkasnije u kalendarskoj godini u kojoj vojnik navršava 42 godine života.

(2) Pod uvjetima propisanima Zakonom o službi u Oružanim snagama Republike Hrvatske, djelatni vojnik/mornar može se profesionalno razviti u dočasnika, časnika odnosno vojnog specijalista.

(3) Iznimno od stavka 1. ovoga članka, profesionalni razvoj djelatnog vojnika/mornara koji je u djelatnu vojnu službu primljen na neodređeno vrijeme završava u kalendarskoj godini u kojoj navršava 45 godina života.

III. STANDARDI PROFESIONALNOG RAZVOJA DOČASNIKA

Članak 4.

(1) Dočasnik je u standardu profesionalnog razvoja kada za promicanje u viši čin ima odgovarajuće godine života i kada ima ili može dostići propisanu razinu obrazovanja i potrebnu razinu vojne izobrazbe za rod, službu ili struku u skladu s odredbama Zakona o službi u Oružanim snagama Republike Hrvatske.

(2) Iznimno od stavka 1. ovoga članka, dočasnik je u standardu profesionalnog razvoja i kada ne može više dostići potrebnu razinu vojne izobrazbe za rod, službu ili struku u skladu s odredbama Zakona o službi u Oružanim snagama Republike Hrvatske propisanu za promicanje u viši čin, ako nije navršio godine života prema kojima mu se u skladu s odredbama ovoga Pravilnika utvrđuje nemogućnost daljnjeg profesionalnog razvoja.

(3) Dočasnik nema mogućnost daljnjega profesionalnog razvoja kada zbog navršenih godina života ne može biti promaknut u viši čin i to:

- skupnik ako u kalendarskoj godina navršava 35 i više godina života

- desetnik ako u kalendarskoj godina navršava 38 i više godina života

- narednik ako u kalendarskoj godini navršava 43 i više godina života

- nadnarednik ako u kalendarskoj godini navršava 46 i više godina života

- stožerni narednik ako u kalendarskoj godini navršava 50 i više godina života

- časnički namjesnik ako u kalendarskoj godini navršava 50 i više godina života.

IV. STANDARDI PROFESIONALNOG RAZVOJA ČASNIKA

Članak 5.

(1) Časnik je u standardu profesionalnog razvoja kada za promicanje u viši čin ima odgovarajuće godine života i kada ima ili može dostići propisanu razinu obrazovanja i potrebnu razinu vojne izobrazbe za rod, službu ili struku u skladu s odredbama Zakona o službi u Oružanim snagama Republike Hrvatske.

(2) Iznimno od stavka 1. ovoga članka, časnik je u standardu profesionalnog razvoja i kada ne može više dostići potrebnu razinu vojne izobrazbe za rod, službu ili struku u skladu s odredbama Zakona o službi u Oružanim snagama Republike Hrvatske propisanu za promicanje u viši čin, ako nije navršio godine života prema kojima mu se u skladu s odredbama ovoga Pravilnika utvrđuje nemogućnost daljnjeg profesionalnog razvoja.

(3) Časnik nema mogućnost daljnjega profesionalnog razvoja kada zbog navršenih godina života ne može biti promaknut u viši čin, i to:

- poručnik/poručnik korvete ako u kalendarskoj godina navršava 35 i više godina života

- natporučnik/poručnik fregate ako u kalendarskoj godina navršava 40 i više godina života

- satnik/poručnik bojnog broda ako u kalendarskoj godini navršava 46 i više godina života

- bojnik/kapetan korvete ako u kalendarskoj godini navršava 49 i više godina života

- pukovnik/kapetan fregate ako u kalendarskoj godini navršava 52 i više godina života

- brigadir/kapetan bojnog broda ako u kalendarskoj godini navršava 56 i više godina života

- general/admiral ako u kalendarskoj godini navršava 60 i više godina života.

V. POSTUPAK UTVRĐIVANJA NEMOGUĆNOSTI DALJNJEG PROFESIONALNOG RAZVOJA

Članak 6.

(1) Ustrojstvena jedinica Ministarstva obrane nadležna za ljudske potencijale provodi polugodišnju raščlambu udovoljavanja standardima profesionalnog razvoja te utvrđuje nemogućnost daljnjega profesionalnog razvoja djelatnih vojnih osoba sa stanjem na dan 1. siječnja i 1. srpnja tekuće godine.

(2) Podaci iz raščlambe iz stavka 1. ovoga članka koriste se za izradu planova popune, prijma, raspoređivanja, izobrazbe, promicanja i izdvajanja osoblja.

Članak 7.

(1) Ustrojstvena jedinica Ministarstva obrane nadležna za ljudske potencijale nakon provedene raščlambe iz članka 6. ovoga Pravilnika podatke o standardima profesionalnog razvoja i nemogućnosti daljnjega profesionalnog razvoja evidentira u Informacijskom sustavu personalnog upravljanja.

(2) O podacima iz stavka 1. ovoga članka djelatne vojne osobe upoznaje se tijekom redovitog savjetovanja za donošenje službene ocjene.

Članak 8.

(1) Izdvajanje djelatnih vojnih osoba kojima je utvrđena nemogućnost daljnjeg profesionalnog razvoja provodi se ako je to predviđeno kriterijima utvrđenim godišnjim planom izdvajanja osoblja.

(2) O utvrđenoj nemogućnosti daljnjega profesionalnog razvoja djelatne vojne osobe predviđene za izdvajanje upoznaje se tijekom personalnog savjetovanja koje prethodi izdvajanju.

VI. PRIJELAZNE I ZAVRŠNE ODREDBE

Članak 9.

Raščlamba o standardima profesionalnog razvoja i nemogućnosti daljnjega profesionalnog razvoja djelatnih vojnih osoba za 2017. godinu provodit će se sa stanjem na dan 1. travnja 2017.

Članak 10.

Danom stupanja na snagu ovoga Pravilnika prestaju važiti Pravilnik o standardima profesionalnog razvoja i postupku utvrđivanja nemogućnosti daljnjeg profesionalnog razvoja časnika (»Narodne novine«, br. 41/11 i 6/13) i Pravilnik o standardima profesionalnog razvoja vojnika i dočasnika (»Narodne novine«, br. 41/11 i 6/13).

Članak 11.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 023-03/17-04/10

Urbroj: 512-01-17-2

Zagreb, 9. ožujka 2017.

Potpredsjednik

Vlade Republike Hrvatske

i ministar obrane

Damir Krstičević, v. r.